b'\n_START_ARTICLE_\nMaila Nurmi\n_START_PARAGRAPH_\nMaila Nurmi (aik. Maila Elizabeth Syrj\xc3\xa4niemi, 11. joulukuuta 1922 Petsamo, Suomi tai Gloucester, Massachusetts, Yhdysvallat \xe2\x80\x93 10. tammikuuta 2008 Los Angeles, Kalifornia, Yhdysvallat) oli amerikansuomalainen televisiopersoona. H\xc3\xa4n tuli tunnetuksi erityisesti hahmoroolistaan Vampira.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nMaila Nurmen synnyinpaikan osalta on erimielisyytt\xc3\xa4. Muun muassa h\xc3\xa4nen itsens\xc3\xa4, h\xc3\xa4nen el\xc3\xa4m\xc3\xa4ns\xc3\xa4 lopun l\xc3\xa4heisen yst\xc3\xa4v\xc3\xa4ns\xc3\xa4 sek\xc3\xa4 Helsingin Sanomien mukaan Nurmi syntyi Suomessa. _NEWLINE_Maila Nurmesta kertovassa kirjassaan (2014) W. Scott Poole kuitenkin esitt\xc3\xa4\xc3\xa4 Nurmen synnyinpaikaksi Gloucesteria Massachusettsissa. Poolen mukaan Nurmi olisi kertonut olevansa sukua Paavo Nurmelle ja olisi esitt\xc3\xa4nyt Petsamoa "kotikaupungikseen", jotta pystyisi vahvistamaan v\xc3\xa4itett\xc3\xa4\xc3\xa4n sukulaissuhteestaan "samassa paikassa syntyneeseen" "olympiasukeltaja" Paavo Nurmeen.   _NEWLINE_Poolen uskottavuutta heikent\xc3\xa4v\xc3\xa4t h\xc3\xa4nen monet asiavirheens\xc3\xa4 ja l\xc3\xa4hteist\xc3\xa4m\xc3\xa4tt\xc3\xb6m\xc3\xa4t v\xc3\xa4itteens\xc3\xa4, joiden mukaan mm. \xe2\x80\x93 todellisuudessa turkulaissyntyinen \xe2\x80\x93 juoksija Paavo Nurmi olisi ollut petsamolaissyntyinen sukeltaja ja Petsamo olisi ollut kaupunki, ja/tai \xe2\x80\x93 vaihtoehtoisesti \xe2\x80\x93 suomalaisen ja Suomesta uutisoivan toimittajan tyt\xc3\xa4r Maila Nurmi ei olisi ollut tietoinen faktoista n\xc3\xa4ilt\xc3\xa4 osin. Maila Nurmella ei kuitenkaan ole suoraa yhteytt\xc3\xa4 my\xc3\xb6sk\xc3\xa4\xc3\xa4n Petsamoon, tunnetun is\xc3\xa4npuolisen suvun ollessa Pohjois-Pohjanmaalta._NEWLINE_Maila Nurmen is\xc3\xa4, Onni Syrj\xc3\xa4niemi, toimi useiden Yhdysvalloissa julkaistujen, suomalaisille suunnattujen lehtien (mm. Kansan Lehden) toimittajana ja oli kotoisin Haapaj\xc3\xa4rvelt\xc3\xa4. H\xc3\xa4nen set\xc3\xa4ns\xc3\xa4 oli tunnettu kuplettilaulaja Antti Syrj\xc3\xa4niemi. Nurmi kasvoi Ashtabulassa Ohion osavaltiossa, sen suurimmassa amerikansuomalaisten yhteis\xc3\xb6ss\xc3\xa4. Vuonna 1939 perhe muutti l\xc3\xa4nsirannikolle Oregoniin._NEWLINE_Nurmi valmistui lukiosta Oregonin Astoriassa ja muutti sitten Los Angelesiin. H\xc3\xa4n ty\xc3\xb6skenteli mallina Alberto Vargasille, Bernard of Hollywoodille ja Man Raylle ja sai jalansijaa my\xc3\xb6s elokuva-alalla. H\xc3\xa4nell\xc3\xa4 oli kreditoimaton rooli Victor Savillen elokuvassa Talven henk\xc3\xa4ys (1947). Broadwaylla Nurmi her\xc3\xa4tti paljon huomiota esiinnytty\xc3\xa4\xc3\xa4n kauhuteemaisessa keskiy\xc3\xb6n show\xe2\x80\x99ssa Spook Scandals, jossa h\xc3\xa4n huusi, py\xc3\xb6rtyi, makasi arkussa ja vaani viettelev\xc3\xa4sti hautausmaata. H\xc3\xa4n toimi my\xc3\xb6s muun muassa showtytt\xc3\xb6n\xc3\xa4 Earl Carrollin teatterissa sek\xc3\xa4 strippari Lili St. Cyrin taustatanssijana._NEWLINE_Nurmi ty\xc3\xb6skenteli Yhdysvalloissa tanssijana, n\xc3\xa4yttelij\xc3\xa4n\xc3\xa4, mallina ja taiteilijana. Vuonna 1953 Nurmi esiintyi Los Angelesin seurapiirien naamiaistansseissa ja voitti asullaan ensimm\xc3\xa4isen palkinnon. Nurmi oli pukeutunut Morticiaksi, Charles Addamsin sarjakuvan hahmoksi. Nurmi oli toivonut, ett\xc3\xa4 Addams huomaisi h\xc3\xa4net juhlissa ja saisi siit\xc3\xa4 kimmokkeen siirt\xc3\xa4\xc3\xa4 sarjansa kuvaruudulle, mutta Nurmen huomasivatkin televisiotuottajat._NEWLINE_Vuonna 1954 alkanut ohjelma The Vampira Show muodostui menestykseksi. Nurmi oli Emmy-ehdokkaana 1954. Vampira sai joukoittain ihailijoita ja nousi Hollywoodin seurapiirien kermaan: h\xc3\xa4n oli muun muassa Elvis Presleyn, James Deanin ja Marlon Brandon l\xc3\xa4heinen yst\xc3\xa4v\xc3\xa4._NEWLINE_Kurvikkaasta Vampirasta tuli goottilaisen femme fatale -hahmon perustyyppi. Innoitusta hahmoonsa Nurmen kerrotaan saaneen Terry and the Pirates -sarjakuvan Dragon Ladysta, Walt Disneyn Lumikki-elokuvan Pahasta kuningattaresta, Theda Baralta, Auringonlaskun kadun Norma Desmondilta sek\xc3\xa4 1950-luvun fetissilehti Bizarren domina- ja bondagekuvastosta._NEWLINE_The Vampira Show j\xc3\xa4i lyhytik\xc3\xa4iseksi. My\xc3\xb6hemmin Nurmi n\xc3\xa4ytteli muutamissa elokuvissa, kuten Ed Woodin ohjaamassa b-elokuvassa Plan 9 from Outer Space (1959), josta on k\xc3\xa4ytetty mm. lempinime\xc3\xa4 "maailman huonoin elokuva". Kevin Sean Michaels on tehnyt Nurmesta haastatteludokumentin Vampira: The Movie (2006)._NEWLINE_Nurmi oli naimisissa kolme kertaa.'